2
Aonega ena davana namona
1 Egu natuna e, lau, aonega,
egu hadibaia hereva do oi tahua,
bona egu oda do oi laloaboio lasi.
2 Aonega herevadia do oi kamonai,
bona oiemu kudouna ese laloa kehoa do ia ura henia.
3 Bema oi ese aonega totona oi noinoi,
bona bema laloa kehoa totona oi boiboi goada,
4 bema oi tahua, siliva do oi tahua bamona,
bema oi tahua goada, kohu momo,
idia hunia gaudia, do oi tahua bamona,
5 unai neganai Lohiabada gari henia kara do oi diba,
bona Dirava do oi diba.
6 Badina be Lohiabada ese aonega,
be oi dekenai ia henia noho,
bona iena uduna dekena amo,
diba bona laloa kehoa idia mai noho.
7 Dirava ese kara maoromaoro mai laloa momokani taudia,
ia durua bona ia gimaia noho.
8 Dirava ese, mai maoromaoro danu taunimanima idia durua taudia,
be ia gimaia noho,
bona iena helaga momokani taudia edia dala,
be ia naria namonamo noho.
9 Bema oi ese lau, aonega, dekenai oi kamonai henia neganai,
oi be kara maoromaoro, kota maorona,
bona davana korikori henia dalana do oi diba.
Dala namodia ibounai karaia dalana danu do oi diba.
10 Oi ese aonega do oi davaria,
bona inai diba ese oiemu laumana do ia hamoalea.
11 Oiemu laloa kehoa bona oiemu diba maoro ese,
oiemu mauri do idia naria namonamo,
12 vadaeni kara dikadia dekena amo,
oi do idia hamauria,
ma edia hereva dekena amo kerere idia havaraia taudia,
dekena amo danu oi do idia hamauria.
13 Inai dika taudia ese,
kara maoromaoro daladia idia rakatania,
bona dibura daladia lalonai idia raka noho.
14 Idia be kara dika karadia dekenai idia moale noho,
bona kara dika ena dala gagevagageva,
be idia ura henia bada noho.
15 Edia kara ibounai be gagevagageva bona kerere.
16 Aonega ese danu,
heudahanai hahine dekena amo oi do ia hamauria,
bona ariara hahine ena koikoi hereva dekena amo danu.
17 Unai hahine ese iena adavana ia rakatania,
bona Dirava ena vairana dekenai,
ia gwauraia gwauhamata ia laloaboio.
18 Bema iena ruma dekenai oi lao neganai,
oi be mase dalana dekenai oi raka noho.
Unai dala be mase taudia edia gabu,
dekenai ia lao noho.
19 Unai hahine dekenai idia lao taudia,
be ta ese do ia giroa mai lasi mauri dalana dekenai.
20 Unai dainai taunimanima namodia,
edia dala dekenai do oi raka,
bona kara maoromaoro taudia edia dala do oi badinaia.
21 Badina be kara maoromaoro taudia,
be inai tano dekenai do idia mauri noho,
bona laloa maoromaoro taudia be,
inai tano lalonai do idia noho momokani.
22 To kara dika taudia be tano dekena amo,
Dirava ese do ia abidia siri,
bona kara koikoi taudia be,
tano dekena amo do ia kokidia momokani.